als_Latn dik_Latn sag_Latn
Hollande: Leonarda mund të kthehet, por pa familjen
Presidenti francez, Francois Hollande deklaroi sot se vajza rome nga Kosova, e cila u dëbua nga Franca pak ditë më parë, mund të rikthehet sërish për të përfunduar shkollën. Por Hollande theksoi se Leonarda Dibra, 15 vjeçe mund të kthehet e vetme, pa familjen e saj, e cila u dëbua gjithashtu.
15-vjeçarja shqiptare u dëbua së bashku me 5 të afërmit e saj në fillim të këtij muaji, pasi humbi betejën për fitimin e statusit të azilantes në Francë.
Duke folur për “Televizionin Francez”, Hollande tha: “Nëse ajo bën një kërkesë se dëshiron të mbarojë studimet në Francë, atëherë ne do ta mirëpresim, por jo familjarët e saj”.
Nga ana tjetër, Leonarda reagoi për AFP-në duke thënë se nuk kthehet në Francë pa familjen. “Unë nuk do ta braktis familjen time. Nuk jam vetëm unë që kam nevojë të shkojë në shkollë. Kam edhe motra dhe vëllezër”, tha ajo.
Kjo çështje ka nxitur mjaft zemërim në Francë ku protesta të shumta janë mbajtur gjatë këtyre ditëve në të gjithë vendin. Një hetim qeveritar argumenton se dëbimi ka qenë i rregullt dhe konform ligjit.
Familja Dibrani la Kosovën për t’u vendosur në Francë para 5 vjetësh dhe që atëherë kanë jetuar në Levier të provincës Doubs në lindje të Francës.
Kjo familje ka aplikuar për azil në Francë me pretendimin se në Kosovë diskriminohej. Urdhri për dëbimin e familjes Dibrani erdhi pas humbjes së të drejtës për të marrë statusin e azilantit.
Por mënyra se si u dëbua familja Dibrani ka ngjallur mjaft zemërim. Leonarda ndodhej në një ekskursion me shokët e klasës së saj, kur policia e emigracionit shkoi për ta marrë, ndërkohë që ligji francez e kërkon që ajo të shoqërohej në praninë e prindërve për shkak të moshës së mitur.
als_Latn als_Latn als_Latn als_Latn als_Latn als_Latn als_Latn als_Latn als_Latn